‘বীরু’কে দেখতে নিজেই গাড়ি চালিয়ে হাজির ‘জয়’

কলকাতা: হাসপাতালে ভর্তি থাকার পরে বুধবার বাড়ি ফিরলেন বলিউডের ‘হি-ম্যান’ ধর্মেন্দ্র (Dharmendra)। মুম্বইয়ের বাড়িতেই ধর্মেন্দ্রর চিকিৎসা চলবে বলে জানানো হয়েছে। এ বার বন্ধু অমিতাভ বচ্চনও (Amitabh Bachchan ) অভিনেতার শারীরিক অবস্থার খোঁজ নিতে ধর্মেন্দ্রর বাড়িতে এলেন। যে ভিডিয়ো ভাইরাল। ৮৩ বছর বয়সে নিজেই গাড়ি চালিয়ে ‘বীরু’কে দেখতে এল ‘জয়’। সোশ্যাল মিডিয়ায় ভাইরাল হল সেই ভিডিয়ো। সঙ্গে ফিরল জয়-বীরুর নস্ট্যালজিক সেই বন্ধুত্বের স্মৃতি। আবেগে ভাসছে গোটা নেটপাড়া।

চলতি বছরেই ‘শোলে’র পঞ্চাশতম বর্ষপূর্তি। অমিতাভ বচ্চন এবং ধর্মেন্দ্র ‘শোলে’-সহ বেশ কয়েকটি ছবিতে একসঙ্গে কাজ করেছিলেন। তাঁদের বন্ধুত্বের কথাও কারও অজানা নয়। সময় গড়ালেও ‘জয়-বীরু’র বন্ধুত্বের সমীকরণ বদলায়নি। বয়সে ধর্মেন্দ্র বড় হলেও অনুজ অমিতাভ বচ্চনের সঙ্গে বরাবর সুসম্পর্ক বজায় রেখেছেন বীরু। ধর্মেন্দ্রর সঙ্গে দেখা করার পরে তাঁর বাড়ি ছেড়ে বেরিয়ে আসার সেই ভিডিয়ো এখন সোশ্যাল মিডিয়ায় ভাইরাল। ধর্মেন্দ্রর বাংলোয় প্রবেশ করার সময়ে চালকের আসনে আবেগপ্রবণ বিগ বি’কে ক্যামেরাবন্দি করলেন ছবিশিকারিরা। যে ভিডিও দেখে ‘শোলে’র নস্ট্যালজিয়ায় ভাসলেন অনুরাগীরা। একাংশের মন্তব্য, ‘৮৩-তে পা রাখলেও বয়সের কাছে মাথা নোয়াননি অমিতাভ। তাই আজও শুটিং য়ের দৌড়ঝাপের পর নিজে গাড়ি চালিয়ে ধর্মেন্দ্রকে দেখতে গেলেন।’